Colin Renfrew

Andrew Colin Renfrew, baron Renfrew av Kaimsthorn (født 25. juli 1937 i Stockton-on-Tees) er en britisk arkeolog, kjent for sitt arbeid med karbondatering, språkenes forhistorie, genetikk i arkeologien, og forebygging av forurensning av arkeologiske funnsteder (for eksempel av DNA fra moderne mennesker). Han utviklet Anatoliahypotesen, som argumenterte for at urindoeuropeerne levde rundt 2 000 år før kurganerne i Anatolia, og senere spredte seg langs kystene av hele Middelhavet og inn i sentrale og nordlige Europa. Sammen med arkeolog Paul Bahn har Renfrew sammensatt «Renfew og Bahns indikator for religion og ritualer», en definisjon for avgjøre om handlinger eller oppførsel i arkeologiske sivilisasjoner kan bedømmes som et religiøst ritual.


== Biografi ==
Renfrew fikk sin utdannelse ved St Albans School i Hertfordshire og fra 1956 til 1958 tjenestegjorde han i det britiske flyvåpen. Deretter begynte han på St John's College ved University of Cambridge hvor han studerte arkeologi og antropologi med eksamen i 1962. I 1965 fullførte han sin doktorgrad med avhandlingen Neolittiske og bronsekulturer i Kykladene og deres ytre forbindelser. Det samme året giftet han seg med Jane M. Ewbank.
I 1965 ble han utpekt til posisjonen som foreleser ved Fakultet for forhistorie og arkeologi ved University of Sheffield. Mellom 1968 og 1970 ledet Renfrew utgravninger ved Sitagroi i nordlige Hellas. Han forsøkte uten hell i 1968 å stille til valg for det konservative partiet i valgkretsen Sheffield Brightside. Det samme året ble han med hell valgt som medlem av Samfunnet for fortidsminner (Society of Antiquaries) og i 1970 for den tilsvarende organisasjonen i Skottland.
I 1972 ble Renfrew professor i arkeologi ved University of Southampton hvor han etterfulgte Barry Cunliffe. Ved hans tid i Southampton ledet han utgravninger ved Quanterness på Orknøyene og på Phylakopi på øya Milos i Hellas. I 1973 utga han Before Civilisation: The Radiocarbon Revolution and Prehistoric Europe, et verk hvor han utfordret antagelsen at den forhistoriske kulturelle innovasjonen hadde sin opprinnelse i Midtøsten og deretter spredte seg til Europa. Han drev også arkeologiske undersøkelser sammen med Marija Gimbutas ved Sitagroi i Hellas.
I 1980 ble Renfrew valgt som medlem (fellow) ved British Academy. Året etter ble han valgt Disney professoratet i arkeologi ved Universitetet i Cambridge, en posisjon han holdt inntil pensjonering. I 1990 ble Renfrew utpekt til direktør av McDonalds institutt for arkeologisk forskning, også ved Cambridge. I 1987 utga han Archaeology and Language: The Puzzle of the Indo-European Origins, en avhandling om urindoeuropeerne. Hans «Renfrews hypotese» postulerte at disse menneskene levde rundt 2 000 år før kurganene i Anatolia, og senere spredte seg til Hellas, deretter Italia, Korsika, sørkysten av Frankrike, Spania og Portugal. En annen avdeling av denne urbefolkningen spredte seg langs de fruktbare elvedalene til Donau og Rhinen inn i sentrale og nordlige Europa.
Renfrew fungerte som lektor (master) av Jesus College ved Universitetet i Cambridge fra 1986 og fram til 1997. I 2004 pensjonerte han seg fra universitet. Han ble adlet til baron i 1991 gjennom et såkalt life peerage, hvilket innebærer, at han selv kan titulere seg Lord Renfrew av Kaimsthorn, men hans arvinger arver ikke adelskapet.


== Utgivelser (utvalg) ==
Renfrew, A.C., 1972:  The Emergence of Civilisation: The Cyclades and the Aegean in The Third Millennium BC, London.
Renfrew, A.C., 1973: Before Civilisation, the Radiocarbon Revolution and Prehistoric Europe, London: Pimlico. ISBN 0-7126-6593-5
Renfrew, A.C. & Wagstaff, Malcolm (editors), 1982:  An Island Polity, the Archaeology of Exploitation in Melos, Cambridge: Cambridge University Press.
Renfrew, A.C., (red.), 1985:  The Archaeology of Cult, the Sanctuary at Phylakopi, London: British School at Athens and Thames & Hudson.
Renfrew, A.C., 1987: Archaeology and Language: The Puzzle of Indo-European Origins, London: Pimlico. ISBN 0-7126-6612-5. (norsk oversettelse 1992: Den indoeuropeiske gåte: arkeologi og språk, ISBN 82-530-1551-8)
Renfrew, A.C. & Bahn, P., 1991: Archaeology: Theories, Methods and Practice, London: Thames and Hudson. ISBN 0-500-28147-5. (4. utg. 2004)
Renfrew, A.C., 2000: Loot, Legitimacy and Ownership: The Ethical Crisis in Archaeology, London: Duckworth. ISBN 0-7156-3034-2
Renfrew, A.C., 2003: Figuring It Out: The Parallel Visions of Artists and Archaeologists, London: Thames & Hudson. ISBN 0-500-05114-3
Renfrew, A.C., 2008: Prehistory: The Making of the Human Mind, Modern Library. ISBN 0-6796-4097-5
Ernestine S. Elster & Colin Renfrew (red.): Prehistoric Sitagroi : excavations in northeast Greece, 1968-1970. Vol. 2, The final report. Los Angeles, CA : Cotsen Institute of Archaeology, University of California, Los Angeles, 2003. Monumenta archaeologica 20.
Colin Renfrew, Marija Gimbutas & Ernestine S. Elster (red.), 1986: Excavations at Sitagroi, a prehistoric village in northeast Greece. Vol. 1. Los Angeles : Institute of Archaeology, University of California.


== Referanser ==


== Eksterne lenker ==
(en) Colin Renfrew – kategori av bilder, video eller lyd på Commons 
(en) Colin Renfrew hos Hansards parlamentsdebatter 
(en) Colin Renfrew hos The Peerage 
(en) Department of Archaeology, University of Cambridge
(en) McDonald Institute for Archaeological Research
(en) Intervju med Colin Renfrew ved Alan Macfarlane, 23. oktober 2008 (film)